“Polisie moet gemeenskap teen stakers beskerm”Argieffoto AfriForum het Maandag ŉ versoek aan die provinsiale polisiekommissaris in Noordwes, lt-genl Mbombo, gerig om ŉ plan van aksie aan die Noordwes-gemeenskap te verskaf wat duidelik stipuleer hoe die SAPD gemeenskappe se veiligheid gaan verseker. Hierdie versoek volg ná die afgelope week se staking deur petroljoggies waarin verskeie voorvalle van geweld in veral Rustenburg aangemeld is en waar die polisie nie opgetree het nie. Volgens AfriForum het vulstasie-eienaars gevalle aangemeld van werkers wat aangerand en selfs ontvoer is sonder enige ingryping van die SAPD. Eienaars het verskeie kere probeer om die polisie te skakel vir noodreaksie maar fone is nie geantwoord nie. “AfriForum versoek dat lt-genl Mbombo aan die gemeenskap verduidelik wat die SAPD se mandaat is in die geval van so ŉ onwettige staking, veral met betrekking tot fisieke beskerming,” het Ian Cameron, AfriForum-organiseerder gesê. Cameron het ook gesê dat dit ŉ tendens geword het dat stakers deur intimidasie en geweld die staking aan die gang hou. “Dit is noodsaaklik dat die polisie wet en orde bly handhaaf en gemeenskappe teen hierdie kriminele elemente beskerm,” het Cameron bygevoeg. “Die res van die land kan nie deur hierdie soort wetteloosheid gyselaar gehou word nie.” Raak betrokke by AfriForum! SMS jou dorp se naam na 31336 om aan te sluit. 50c/SMS.